Diari Oficial de la Generalitat Valenciana


Sumari del DOGV 8907, del 17-09-2020 (2020/7373)

RESOLUCIÓ de 14 de setembre de 2020, del director general de Relacions amb les Corts, per la qual es publica el conveni entre Turisme Comunitat Valenciana i l'Ajuntament d'Elx, per a la realització d'actuacions formatives en matèria turística i la creació del centre col·laborador de la Xarxa de Centres de Turisme de la Comunitat Valenciana com a CdT d'Elx / Escola Municipal d'Hostaleria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8907

Data del DOGV
:   17-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7373


Data del document
:   14-09-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 14 de setembre de 2020, del director general de Relacions amb les Corts, per la qual es publica el conveni entre Turisme Comunitat Valenciana i l'Ajuntament d'Elx, per a la realització d'actuacions formatives en matèria turística i la creació del centre col·laborador de la Xarxa de Centres de Turisme de la Comunitat Valenciana com a CdT d'Elx / Escola Municipal d'Hostaleria. [2020/7373]  
  
Turisme Comunitat Valenciana i l'Ajuntament d'Elx han subscrit, prèvia tramitació reglamentària, el dia 17 de juliol de 2020, el conveni per a la realització d'actuacions formatives en matèria turística i la creació del centre col·laborador de la Xarxa de Centres de Turisme de la Comunitat Valenciana com a CdT d'Elx / Escola Municipal d'hostaleria, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de setembre de 2020 i número 942/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 14 de setembre de 2020.- El director general de Relacions amb les Corts: Antonio Torres Salvador.  
  
  
Conveni marc, entre Turisme Comunitat Valenciana i l'Ajuntament d'Elx, per a la realització d'actuacions formatives en matèria turística i la creació del centre col·laborador de la Xarxa de Centres de Turisme de la Comunitat Valenciana com a CdT d'Elx / Escola Municipal d'Hostaleria  
  
D'una part, Francesc Colomer Sánchez, secretari autonòmic de Turisme i president de Turisme Comunitat Valenciana, en virtut del que es disposa en el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i en l'article 19 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 12.07.2019), que intervé en aquest acte en nom i representació d'aquesta entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que es disposa en l'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, i pel que es disposa en el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística (DOGV 29.01.2020). El domicili de la referida entitat de dret públic, a l'efecte d'aquest document, és el situat a València, carrer de la Democràcia, 77, Ciutat Administrativa 9 d'Octubre, Torre II, planta tercera.  
La seua legitimació i representació per a aquest acte deriva del que s'estableix en l'article 13.4 de la Llei 15/2018, de 7 de juny, i en l'article 31.2.d del Decret 7/2020, de 17 de gener, del Consell, en virtut dels quals el president de Turisme Comunitat Valenciana exercirà la representació permanent d'aquesta entitat en la signatura de convenis. La signatura d'aquest conveni està autoritzada per acord del Consell de data 26 de juny de 2020.  
I d'una altra part, Carlos González Serna, alcalde president de l'Ajuntament d'Elx, la legitimació i la representació del qual per a aquest acte es deriva de la seua condició i càrrec d'alcalde president de l'ajuntament referit, i es troba autoritzat per a subscriure el present conveni d'acord amb el que es disposa en l'article 21.1.b de la Llei 7/1985, de 2 d'abril, reguladora de les bases del règim local, i expressament per la Junta de Govern Local la qual, en la sessió ordinària del dia 29 de maig de 2020 va adoptar l'acord d'aprovar el conveni i autoritzar l'alcalde per a la seua signatura.  
Ambdues parts, segons intervenen,  
  
  
EXPOSEN  
  
Primer. Turisme Comunitat Valenciana (d'ara en avant Turisme CV), té atribuïdes per l'article 20.b del Decret 7/2020, abans citat, entre altres finalitats «la millora de la competitivitat, la qualitat del producte, la intel·ligència turística, la innovació tecnològica, la formació i la millora del rendiment del sector turístic valencià». Concretament, l'article 21.1c, atribueix, a Turisme Comunitat Valenciana, «El foment de la formació del sector, a través dels Centres de Desenvolupament Turístic existents i els que puguen crear-se, realitzant i promocionant cursos, seminaris i jornades?».  
Segon. L'Ajuntament d'Elx, a través de la Regidoria de Promoció Econòmica, Desenvolupament Turístic i Ocupació, té, com a prioritats, entre altres, adoptar i impulsar totes les mesures que tinga al seu abast amb la finalitat d'afavorir la creació d'ocupació i de promoure el desenvolupament turístic a la ciutat. En aquest sentit, la formació és una de les diferents línies d'actuació que poden facilitar l'accés de les persones aturades al mercat laboral, així com millorar les qualificacions, els coneixements i les competències dels treballadors i les treballadores en actiu. L'objectiu és doble: oferir, d'una banda, a les persones en situació de desocupació la possibilitat de millorar la seua qualificació mitjançant la realització de determinades accions formatives que els capaciten professionalment, ampliant, amb això, les perspectives d'accés al mercat laboral, i, d'altra banda, contribuir a la millora de la qualificació i perfeccionament dels treballadors i les treballadores en actiu mitjançant l'ampliació dels seus coneixements, habilitats i competències professionals, a més de desenvolupar altres accions en favor del desenvolupament de l'activitat turística.  
Tercer. Les dues administracions convenen en la necessitat d'incrementar i millorar la formació dels treballadors i les treballadores del sector com a estratègia de foment de l'ocupació i la millora dels paràmetres de qualitat del sector turístic.  
Turisme CV compta, a aquest efecte, amb una consolidada xarxa de Centres de Turisme ?CdTs- dedicats a la formació i reciclatge dels treballadors i les treballadores del sector turístic.  
Elx disposa d'una àmplia oferta i catàleg de productes turístics de gran interés i demanda, com són el turisme cultural, de congressos, de litoral, d'interior o gastronòmic, entre altres, la qual cosa, unida a la considerable població existent en el municipi i el seu entorn, fa que resulte oportú per a ambdues parts desenvolupar activitats de formació turística que donen resposta, en l'àmbit local i comarcal, i amb caràcter de proximitat, a les necessitats i demandes formatives del sector. El municipi d'Elx disposa, per a aquesta finalitat, d'unes instal·lacions adequades a l'objecte d'aquest conveni.  
Quart. D'acord amb l'anterior, ambdues administracions convenen en l'interés mutu de realitzar accions formatives en matèria turística en aquestes instal·lacions, dotades amb aules específiques i adequades per a aquesta activitat formativa, i que funcionarà com un centre col·laborador de la Xarxa de CdTs, amb la denominació CdT d'Elx / Escola Municipal d'Hostaleria, i contribuirà així al desenvolupament del sector turístic del municipi d'Elx i de la Comunitat Valenciana.  
Per a desenvolupar aquesta actuació, i com a inici de l'articulació de la col·laboració entre ambdues administracions, les parts convenen a atorgar aquest conveni marc que es regirà per les següents  
  
CLÀUSULES  
  
Primera. Objecte del conveni marc  
El present conveni té per objecte establir la col·laboració d'ambdues institucions per a la realització d'actuacions formatives en matèria turística i la creació del centre col·laborador de la Xarxa de Centres de Turisme de la Comunitat Valenciana com a CdT d'Elx /Escola Municipal d'Hostaleria.  
Turisme CV i l'Ajuntament d'Elx acordaran les activitats i accions formatives que, en matèria de turisme, s'impartiran en el municipi d'Elx, i que, en tot cas, hauran de donar resposta a les manques i necessitats formatives del sector.  
  
Segona. Caràcter de conveni marc  
Aquest conveni marc requereix, per a la seua efectivitat, la posterior formalització de convenis singulars en els quals, de manera específica, es concreten les obligacions directament exigibles a les parts.  
L'aplicació i l'execució d'aquest conveni, incloent-hi a aquest efecte tots els actes jurídics que pogueren dictar-se en el seu desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Tercera. Compromisos de l'Ajuntament d'Elx  
L'Ajuntament d'Elx es compromet, sobre la base del present conveni, a posar a la disposició de Turisme CV:  
- Les instal·lacions municipals més idònies per a la realització dels cursos de formació en matèria turística que Turisme CV vaja a impartir a Elx; en particular, les instal·lacions de l'Escola Municipal d'Hostaleria, i assumir els costos derivats del funcionament d'aquestes (aigua, llum, servei de neteja, telefonia, internet, tributs, gestió de residus, manteniment i compra de maquinària, utillatge, material informàtic i material audiovisual).  
- El personal necessari per a la gestió administrativa dels cursos que Turisme CV impartisca en el municipi d'Elx, amb les tasques de secretaria del centre a través de la plataforma FORMATUR, de gestió de la formació, i ESIDEC, de gestió dels cursos subjectes als certificats de professionalitat, així com la tramitació de la petició i la recepció de matèries primeres, uniformes i material didàctic per a la formació, supervisat per una persona tècnica de Turisme CV.  
L'Ajuntament d'Elx col·laborarà amb Turisme CV en les accions de difusió, captació i selecció de les persones interessades a participar en els cursos programats, així com en la cessió dels espais i el suport logístic necessaris per a realitzar aquesta selecció.  
  
Quarta. Compromisos de Turisme Comunitat Valenciana  
Turisme CV ha d'assumir totes les despeses derivades dels cursos que impartisca en les instal·lacions anteriorment assenyalades, és a dir, els relatius al personal docent, vestuari de l'alumnat, matèries primeres, material didàctic, els corresponents a assegurances relacionades directament amb la formació impartida i la manipulació d'aliments, el control microbiològic i la protecció de la legionel·la, i qualsevol altre derivat directament de la formació i necessari per al desenvolupament d'aquests. Per a l'efectivitat d'aquest compromís es requereix la subscripció entre les parts d'un conveni singular on es concrete aquest.  
  
Turisme CV nomenarà una persona tècnica d'enllaç, que supervisarà la gestió administrativa.  
Turisme CV crearà el Consell Assessor del CdT d'Elx / Escola Municipal d'Hostaleria, la composició del qual haurà de ser aprovada per la comissió de seguiment d'aquest conveni. Formaran part del mateix persones representants de Turisme CV, de l'Ajuntament d'Elx, persones proposades per organitzacions representatives dels diferents serveis turístics i per organitzacions empresarials i sindicals amb àmbit d'actuació en el sector turístic i en el municipi d'Elx. També podran formar part, si així s'aprovara i ho hagueren sol·licitat, representants dels ajuntaments de la comarca del Baix Vinalopó i organitzacions d'àmbit local d'aquests municipis o d'àmbit comarcal. El seu funcionament es regirà pel que s'estableix per Turisme CV per als Consells Assessors de la Xarxa de CdTs.  
El Consell Assessor del CdT d'Elx/Escola Municipal d'Hostaleria formularà una proposta formativa de manera semestral, que elevarà a la Comissió de Seguiment.  
  
Cinquena. Principis que regeixen el present conveni marc  
5.1. Les administracions públiques intervinents en el present conveni actuen i es relacionen d'acord amb els principis establits en els articles 140 i 141 de la Llei 40/2015, d'1 d'octubre, de règim jurídic del sector públic, i, en conseqüència, deuran:  
a) Actuar sota el principi de lleialtat institucional, i adequar-se a la distribució de competències de cadascuna, tal com es deriva del present conveni i de la normativa aplicable.  
b) Ponderar, en l'exercici de les competències pròpies, la totalitat dels interessos públics implicats i, en concret, aquells la gestió dels quals estiga encomanada a les altres administracions.  
c) Facilitar a les altres administracions la informació que precisen sobre l'activitat que desenvolupen en l'exercici de les seues pròpies competències.  
d) Prestar, en l'àmbit propi, la cooperació i l'assistència necessàries que les altres Administracions pogueren recaptar per a l'eficaç exercici de les seues competències.  
e) Complir amb les obligacions concretes derivades d'aquest conveni i del deure de col·laboració.  
5.2. A l'efecte del que es disposa en les lletres c i d de l'apartat anterior, Turisme CV podrà sol·licitar totes les dades, documents o informes que es troben a la disposició de l'Ajuntament d'Elx.  
5.3. L'assistència i la cooperació requerides només podran negar-se quan l'Ajuntament d'Elx, al qual se sol·licita, no estiga facultat per a prestar-la, no dispose de mitjans suficients per a això, o quan, de fer-ho, causara un perjudici greu als interessos la tutela dels quals té encomanada o al compliment de les seues pròpies funcions. La negativa a prestar l'assistència es comunicarà motivadament a Turisme Comunitat Valenciana.  
5.4. El present conveni marc en cap cas suposa la renúncia a les competències pròpies de les administracions intervinents.  
  
Sisena. Duració, vigència i causes de resolució  
La vigència d'aquest conveni marc de col·laboració tindrà efecte des del moment de la seua signatura, fins a la finalització de les actuacions derivades d'aquest, i en tot cas, tindrà una duració de quatre anys, en els termes previstos en l'article 49, apartat h, de la Llei 40/2015, d'1 d'octubre, de règim jurídic del sector públic.  
En qualsevol moment abans de la finalització del termini previst en el paràgraf anterior, les parts signants del conveni podran acordar unànimement la seua pròrroga per un període de fins a quatre anys addicionals o la seua extinció.  
El present conveni quedarà resolt per mutu acord de les parts, i per l'incompliment, per qualsevol d'elles, de les clàusules previstes en aquest, i s'establirà, en els convenis singulars que d'aquest es deriven, la forma de terminació de les actuacions en curs d'execució a cada moment, en compliment de l'article 11.1, lletra f, del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
Conclosa la vigència o si quedara resolt, el centre col·laborador CdT d'Elx/Escola Municipal d'Hostaleria deixarà de formar part de la Xarxa de CdTs de Turisme Comunitat Valenciana i no podrà usar la denominació CdT d'Elx/Escola Municipal d'Hostaleria, ni denominacions anàlogues.  
  
Setena. Comissió de seguiment  
7.1. Es crea una comissió de seguiment i control del present conveni amb les funcions següents:  
- Supervisar l'execució del conveni, aprovar les accions formatives a desenvolupar, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte del conveni subscrit i dels seus acords de desenvolupament.  
- Informar les parts de les incidències que es puguen presentar durant l'execució del conveni, així com, si escau, proposar les corresponents actualitzacions o modificacions en el seu desenvolupament.  
7.2. La comissió de seguiment serà paritària, i estarà constituïda per sis persones, nomenades per les parts de comú acord, tres designades per Turisme Comunitat Valenciana, entre les quals la Direcció d'aquesta entitat designarà les persones que assumeixen la presidència i la secretaria, i les altres tres seran nomenades per l'Ajuntament d'Elx. En la composició d'aquest òrgan col·legiat haurà d'assegurar-se la presència equilibrada d'homes i dones en els termes previstos en el II Pla d'igualtat de l'Administració de la Generalitat.  
7.3. Les còpies de les actes, acords o informes que, si escau, emeta la comissió de seguiment, en el desenvolupament i execució de les funcions que tinga assignades, es remetran, en el cas de Turisme Comunitat Valenciana, a la persona titular de la direcció de l'entitat.  
7.4. La comissió es reunirà sempre que ho sol·licite qualsevol de les parts i, com a mínim, en dues ocasions durant el període de vigència del conveni. El seu funcionament i adopció d'acords, es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
  
Huitena. Règim jurídic i jurisdicció  
El present conveni marc, quant a la seua tramitació i formalització, es regeix pel Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda, en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
De no aconseguir-se solució o acord, la resolució de la qüestió o qüestions litigioses sorgides, correspondrà als òrgans competents de la jurisdicció contenciosa administrativa.  
Les parts, llegit el present document, i en prova de conformitat amb el seu íntegre contingut, el subscriuen i signen per duplicat exemplar, en el lloc i data al principi indicats.  
  
17.07.2020. El president de Turisme Comunitat Valenciana: Francesc Colomer Sánchez.  
17.07.2020. L'alcalde president de l'Ajuntament d'Elx: Carlos Antonio González Serna.